《病鹤行》
宋代·唐庚

鹤兮鹤兮何处来，秋江静兮芦花开。波痕侵月白皑皑，千声万声鸣哀哀。

不飞不翔不饮啄，骨瘠棱棱瘦如削。冰姿玉质仅生存，雪羽霜毛半零落。

鹤兮鹤兮何郁郁，我知尔是冲天物。芝田就养孤高情，瑶池洗出神仙骨。

传闻仙岛冥冥中，水晶甃作蓬莱宫。祥烟瑞雾常濛濛，好将六翮抟仙风。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。